পঞ্চগড় প্রতিনিধি জানান, পঞ্চগড়ে ট্রাক্টর চাপায় লতিফ হোসেন শান্ত (২২) নামের এক ইজিবাইক চালক নিহত ও চার যাত্রী আহত হয়েছেন। গতকাল দুপুরে আটোয়ারী উপজেলার বোদা-আটোয়ারী জেলা সড়কের দলুয়া এলাকায় এ দুর্ঘটনা ঘটে। নিহত লতিফ হোসেন শান্ত আটোয়ারী গবিন্দপুর এলাকার সাদেকুল ইসলামের ছেলে। পুলিশ ও স্থানীয়রা জানায়, লতিফ হোসেন শান্ত তার ইজিবাইকে যাত্রী নিয়ে বোদা থেকে আটোয়ারীর দিকে যাচ্ছিলেন। দলুয়া দীঘি এলাকায় বিপরীত দিক থেকে আসা একটি ট্রাক্টর তার ইজিবাইককে চাপা দিলে দুমড়ে মুচড়ে যায় ইজিবাইকটি। গুরুতর আহত অবস্থায় হাসপাতালে নেয়ার পথে চালক লতিফ মারা যান। আহতদের মধ্যে দিনাজপুরের বীরগঞ্জ এলাকার উত্তম কুমার রায়কে (৩০) গুরুতর অবস্থায় রংপুর মেডিকেল কলেজ হাসপাতালে পাঠানো হয়। অন্যদের বোদা উপজেলা স্বাস্থ্যকেন্দ্রে ভর্তি করা হয়েছে। আটোয়ারী থানার ওসি আব্দুর রাজ্জাক বলেন, দুর্ঘটনার পর পরই ট্রাক্টরের চালক পালিয়ে যায়। তবে, ট্রাক্টরটি আটক করা হয়েছে। এ বিষয়ে যথাযথ ব্যবস্থা গ্রহণ করা হবে।